Anno Domini millesimo quingentesimo decimo tertio, in generali Capitulo, tempore Rogationum apud Cistercium celebrato, statuta et diffinita sunt quae sequuntur. ORATIONES 1.  Pro sanctissimo ac beatissimo domino nostro, domino Leone, divina Providentia Papa decimo, necnon pro reverendissimis in Christo patribus, dominis S. R. E. cardinalibus, et maxime pro domino Roberto, misericordia divina, tituli Sanctae Anastasiae S. R. E. presbytero cardinali Nannetensi, nostrique Ordinis in Curia protectore benivolo, et etiam pro RR. in Christo patribus, etc. etc. 2.  Praeterea pro serenissimo … *etc.* 3.  Insuper pro burgensibus … *etc.* 4.  Ceterum pro pace … *etc.* 5.  Demum pro felicis … *etc.* [DIFFINITIONES] GENERALES 6.  Cum totus Ordo noster … *etc.* necnon in summa 8041 librarum, sex solid. duorum denariorum turon. pro resta computationum generalis Capituli anni 1512 … *etc.* 7.  Quia propter multiplicitatem, … *etc. ut in anno* 1506, *n°  30. DIFFINITIONES SPECIALES 8.  Nos frater Iacobus … etc. et est talis : Praesens generale Capitulum sufficienter informatum de vita, moribus, conversatione, litterarum peritia, idoneitate fidelique diligentia ac ceteris virtutibus fratris Mathei de Paganis, monasterii de Stratfordia nostri Cisterciensis Ordinis religiosi professi, decretorum doctoris, institutionem ipsius ad exercitium procuratorii generalis per Rmum D. Cisterciensem factam, gratam habuit et habet et approbat, illumque elegit, fecit, creavit et instituit, eligitque, facit, creat et nominat generalem totius nostri Cisterciensis Ordinis in romana Curia procuratorem, cum omnibus reliquis necessariis et opportunis in suis mandatis et commissionibus, ad visitandum, contributiones recipiendum, et ad causas, per eumdem Rmum D. N. Cisterciensem appositis, specificatis et declaratis, in plenaria Ordinis potestate. — Datum, *etc.* 9.  Praesens generale Capitulum sollicitam abbatis Veteris cellae pro collegii Lipzensis manutenentia vigilantiam solerter attendens, consideransque quam damnosa sit ipsi Lipzensi collegio, quod in Ordine antiquum est, quorumdam abbatum in partibus illis contra repetitas eiusdem Capituli diffinitiones super hac materia editas, rebellio, eidem abbati de Vetericella districte mandat et praecipit, ut poenas et censuras in generali diffinitione Ordinis contra studentes extra communia et antiqua Ordinis collegia manentes, et eos mittentes, anno Domini millesimo … octuagesimo quarto edita, incipiente : Cum viri religiosi, etc., ac aliis diffinitionibus particularibus eiusdem contentas contra qualescumque personas Ordinis eisdem diffinitionibus inobedientes et rebelles, omni dissimulatione semota, viriliter executioni demandet, fulminet, et toties denuntiet, donec ad debitam ipsarum diffinitionum observantiam infractores redeant cum effectu, in quorum executione praefatus abbas de Vetericella auxilium brachii saecularis contra rebelles et contumaces, quatinus opus esset, invocet et procedat, in plenaria Ordinis potestate. 10.  Audita querimonia abbatis de Bellavalle, patris immediati monasterii de Roseriis, super rebellione et inobedientia per modernum abbatem eiusdem monasterii de Roseriis factis ; viso etiam instrumento desuper confecto, quod dictum abbatem, priorem, et alios quatuor religiosos eiusdem monasterii ad praesens generale Capitulum citatos fuisse constabat, idem generale Capitulum concordiam inter patrem abbatem et filium reparare et conservare, necnon dicti monasterii in capite et in membris debitam reformationem desiderans, domino abbati de Morimundo committit, quatinus se quantocius poterit ad dictum monasterium personaliter transferat, ibidem dictam querimoniam comperiat, et cetera reformet, sicque super dictis rebellionibus et inobedientiis provideat, quod ceteris transeat in exemplum. Et interim, quantum ad fratrem Anthonium priorem dicti monasterii citatum et comparentem, generale Capitulum, attento quod dictus abbas de Roseriis nihil actualiter exposuit, propter quod dictum fratrem incarcerasset et alias in eum processisset, idem Capitulum eumdem fratrem ad officium prioratus et ad cameram suam ac alia bona, quae prius honeste ad usum suum concessa fuerant, et ab eo ablata fuerunt, per modum provisionis, et donec aliter per dictum dominum de Morimundo ordinatum fuerit, de gratia speciali restituit, dicto abbati de Roseriis districte praecipiendo, quatinus praesenti diffinitioni pareat, et ab aliis dicti monasterii personis pareri faciat cum effectu, alios insuper quatuor dicti monasterii religiosos citatos et non comparentes, a contumacia ex certa causa relevat, in plenaria Ordinis potestate. 11.  Audita supplicatione ex parte abbatis monasterii de Strata, s. th. pr., praesens generale Capitulum totis desideriis multiplicationi scolarium et debitae provisioni eorumdem favere cupiens, attendensque dicti monasterii de Strata tenuitatem, necnon et eiusdem abbatis rationabilem sollicitationem vult et ordinat in subsidium et subventionem unius scolaris ex suis religiosis quem Parisiis gratia studii voluerit dictus de Strata mittere, quatinus singulis annis, usquequo unum de suis cum effectu ad idem studium mittere decreverint, abbates inferius nominandi, contribuant ipsi abbates dicto abbati de Strata summas infra taxandas et praefigendas, videlicet abbas de Brolio Benedicti 15 libr. turon. attento etiam maxime, quod dictus de Strata gratanter obtulit per dictum tempus tenere in monasterio suo, expensis suis, unum de religiosis suis dicti monasterii de Brolio, et simul cum aliis suis educare et eum in doctrina et moribus Ordinis pro mediocritate sui monasterii decenter instruere ; praesentis diffinitionis executionem omnibus et singulis personis regularibus Ordinis nostri, in plenaria Capituli generalis potestate committendo. Datum, etc. 12.  Audita scandalosa conversatione et discursu vago sororis Mariae Peletier, abbatissae depositae ab administratione monasterii monialium de Thesauro, generale Capitulum ordinat, quatinus infra mensem a die intimationis praesentis diffinitionis sibi per dominum de Bonoportu, in partibus illis commissarium, aut quascumque Ordinis personas fiendam, ad monasterium de Gomerifonte, primum suae professionis locum, revertatur ; alioquin poenas et censuras Ordinis contra rebelles factas incidisse eam declarent, in plenaria Ordinis potestate. 13.  Auditis per generale Capitulum propositis per promotorem causarum adversus fratrem Nicolaum de Donnay, cellerarium monasterii B. M. de Bullencuria, responsionibus et propositis et petitionibus per procuratorem suum, secum coassistente sibi consiliario suo, generale Capitulum de gratia speciali nomina et cognomina testium in inquisitione descriptorum, necnon capitula inquisitionis procuratori edenda concedit, quibus habitis tenebitur hodie scripto porrigere super his quaecumque voluerit, communicatione cum suo consilio, in praesentia aliorum deputatorum per Capitulum habita, et omnibus visis, idem Capitulum super his, prout iuris fuerit et rationis ordinabit, in plenaria Ordinis potestate. 14.  Cum inter dispares et remotos turpis et vituperio digna sit omnis controversiae commotio, consequens est inter affines et proximos, imo similis habitus et religionis, idipsum condemnari ; quapropter praesens generale Capitulum controversiam et querelam inter abbatissam et conventum monasterii B. M. de Bonavia, dioecesis Trevirensis, ex una, et abbatissam et conventum B. M. de Clarofonte, eiusdem dioecesis, ex altera partibus, super materia decimarum quas de his quae propriis sumptibus vel manibus excolunt, contra Ordini nostro amplissima et specialissima concessa privilegia, exigunt, summe desiderans ad pacis et amicitiae concordiam reducere ; hinc est quod abbatibus de Villerio et de Freistorff eiusdem Ordinis, et cuilibet eorum, usque ad diffinitivam sententiam exclusive de … ipsis committit, quatinus relictis omnibus frivolis excusationibus, ad requestam dictae partis abbatissae et conventus de Bonavia, se de dictae materiae controversia diligenter informent, et prout invenerint rationabiliter faciendum de ea et circa eam tangentia, prout in supplicatione cui praesentes annectuntur longius est expressum, ordinent, terminent et sententient, etiam interdicendo ipsis abbatissae et conventui de Clarofonte ne extra Ordinem partem aliam trahere praesumant, et e converso, in plenaria Ordinis potestate. 15.  Summis desideriorum affectibus omnium et singulorum Ordinis monasteriorum longe lateque dispersorum, tamquam unius veri corporis mystici membrorum colligantiam et cohaerentiam solidam, praesens generale Capitulum desiderans duos illos dilectos in Christo fratres ex parte abbatum Tusciae et Lombardiae oratores grato et benivolo charitatis affectu excepit, gaudenter recepit, eosque in tenore sui mandati et instructionum et articulorum capitulariter per eosdem propositorum ample et benigne audivit ; sed quia dictum eorum mandatum, instructiones et articuli per eos propositi ampliorem et maturiorem patrum deliberationem exposcunt, ideo dictae suae legationis materiam ad Divionem remittit deliberandam et concludendam, in plenaria Ordinis potestate. 16.  Pium in Deum et apud homines laudabile et sanctum desiderium abbatissae de Andeciis, Ordinis S. Benedicti, in Catalaunensi dioecesi, super sui monasterii quod omnino desolatum erat, restauratione, tam in aedificiis temporalibus quam spiritualibus, praesens generale Capitulum relatu domini Claraevallis auribus, cordibus in visceribus charitatis plurimum commendans, supplicationem abbatissae super translatione sororum Guillelmetae de Conflans, Catherinae Dronyne, Mariae de Retois, Annae de Sourcelles monialium, necnon sororis Franciscae de la Florière conversae monasterii Argentaecellae, nostri Cisterciensis Ordinis, in dicta dioecesi Catalaunensi, domino Claraevallis immediate subiecti, in quo professae fuerant, necnon habitus sui mutatione ac professione earumdem sororum, dictae abbatissae de Andeciis ad sui monasterii reformationem faciendam hilari animo admittit ipsam dominam abbatissam in Domino Iesu, necnon et ipsas dictas filias nostras hortando et deprecando ne sanctum propositum deserentes, retrocedendo a via Dei, animas suas ab ipso Domino Iesu pretiosissime redemptas negligere videantur. Datum, etc. 17.  Audita supplicatione ex parte devoti filii fratris Nicolai Carrel, religiosi Montis S. M., Bisuntinensis dioecesis, et Ioannis Carrel germani eiusdem, super fundatione ab eisdem facienda de duabus missis annis singulis perpetuo dicendis in eodem monasterio, una videlicet die sancti Nicolai sexta decembris, et alia die Visitationis B. M. secunda iulii, ad refectionem corporalem conventus et religiosorum eiusdem monasterii, dictis duobus diebus praedictarum missarum, praesens generale Capitulum libenter annuens piae supplicationi petentium ad ampliationem divini cultus, suffragiumque tam vivorum quam defunctorum, consentit in forma eidem factae petitioni, sub ea tamen conditione quod litteras eiusdem fundationis, priusquam effectum suum debite sortiantur, tenebuntur ipsi fundatores ad proximum generale Capitulum mittere per ipsum plenius videndas et examinandas, si quid contineant quod Ordinis statutis, regulae aut iuri dissonum sit. Datum, etc. 18.  Ad instantiam et supplicationem prioris et religiosorum monasterii de Valle S. M. dioecesis Parisiensis, petentium licere sibi ad honorem beati Felicis in Pincis cuius corpus illic dicitur esse translatum, eiusdem diei translationis festum solemne celebrare, praesens generale Capitulum ob huius sancti reverentiam libenter deferens piae petentium intentioni concedit et annuit, ut non obstantibus quibuscumque Ordinis statutis et diffinitionibus, id fieri possit. Datum, etc. 19.  Ad idem, de beata Berga in monasterio Regalismontis, eiusdem dioecesis, ad instantiam abbatis et conventus eiusdem monasterii Regalimontis [Regalismontis]. 20.  Audita supplicatione abbatis de Igniaco super discoliis et discursu vario et irregularitate fratris Livini, eiusdem monasterii professi, praesens Capitulum generale renovando diffinitionem iam super hoc factam, dat auctoritatem eidem abbati supplicanti quatinus eumdem monachum possit ad tempus mittere ad monasterium de Cambrone, sub praecepto poenae excommunicationis abbati eiusdem monasterii de Cambrone ut eumdem monachum suo in monasterio recipiat et educat, usque ad aliam Capituli generalis ordinationem, sub tamen conditione quod idem abbas Igniaci eidem abbati de Cambrone in subsidium et sustentationem eiusdem fratris Livini annis singulis, quamdiu ibidem permanserit, conferret summam decem libr. turon. iuxta antiquas Ordinis diffinitiones, in plenaria Ordinis potestate. COMMISSIONES 21.  Visa supplicatione praesenti diffinitioni annexa, pro parte abbatis monasterii Ebracensis porrecta, praesens generale Capitulum abbatibus monasteriorum Schonaviensis, Wormatiensis dioecesis, et Veterismontis, eorum cuilibet, ut secundum quod materiarum in dicta supplicatione contentarum exigentia requiret, duobus coniunctim committit, quatinus se super singulis dictae supplicationis articulis diligenter informent, et quidquid utile dicto monasterio compererint, ad Capitulum generale proxime futurum scripto remittant, in praemissis procedendo in plenaria Ordinis potestate. 22.  Visa supplicatione generali Capitulo pro parte fratris Ludovici de Amanciaco, monasterii de Cheseriaco expresse professi, porrecta, idem generale Capitulum abbati de Miratorio committit, quatinus se diligenter informet super expulsione et eiectione dicti fratris Ludovici, facta per abbatem dicti monasterii de Cheseriaco ab eodem monasterio Cheseriaci, et ne eum iam senem et annosum diutius vagari extra monasterium contingat, in grave totius Ordinis et signanter dicti abbatis scandalum, compellat ipsum abbatem de Cheseriaco ad recipiendum dictum religiosum in suo dicto monasterio, aut ad providendum ei in alio, prout rationabilius iuxta antiquas Ordinis diffinitiones et statuta invenerit esse faciendum, in plenaria Ordinis potestate. Datum, etc. 23.  Audita relatione abbatis Caroliloci, s. th. pr., asserentis fratrem Ioannem de Sancto Iusto, religiosum professum monasterii B. M. de Valle, poenam pro gravibus criminibus iniunctam patienter sustinuisse, praesens Capitulum dictum fratrem ad ipsum monasterium de Valle remissionem approbat, illumque ibidem remanere debere eo modo quo ceteri monasterii religiosi educandum decrevit ; quod si dominus eiusdem monasterii commendatarius id facere et expensas per dictum abbatem pro eius punitione et reductione factas refundere renuerit, omnibus et singulis Ordinis abbatibus super hoc requirendis, praecipitur, quatinus praefatum dominum commendatarium per omnes poenas et censuras in privilegiis Ordinis contentas ad praemissa compellant, in plenaria Ordinis potestate. 24.  Inspecta fratris Petri Maco, monasterii Sancti Albini, dioecesis Briocensi, a suo dicto monasterio, ut fertur, violenter eiecti supplicatione, praesens generale Capitulum abbati de Begario ordinat et committit, quatinus dictum fratrem in praedictum monasterium Sancti Albini unde professus est, collocet et restituat ad pristinos gradus et locum, et nihilominus, si quid dignum in dicto fratre castigatione et emendatione invenerit, castiget et emendet, in plenaria Ordinis potestate. 25.  Attentis matureque pensatis gravibus rebellionibus, insolentiis et scandalosis, pernitiosisque actibus per sororem Mariam Le Cerf, dudum monasterii de Virgulto, sexque dicti monasterii moniales, eius in hac parte complices, in grave Ordinis scandalum, ac ipsius monasterii dispendium commissis et perpetratis, propter quae eaedem moniales ab eodem monasterio, iustitia exigente, fuerint emissae ; generale Capitulum paci et quieti modernae abbatissae et conventus dicti monasterii providere, et ne talia deinceps bidem [ibidem], quod absit, perpetrentur obviare cupiens, praedictis sexi monialibus, sororibus videlicet … (*locus vacuus*) sub obedientiae poena, habitus regularis privatione, ac alia poena condigna, districtione qua potest, dicti monasterii regressum prohibet et interdicit perpetuo, omnibus et singulis abbatissis, ad quas per praecedentia Capitula merito fuerint emissae, in virtute sanctae obedientiae, et sub depositionis poena praecipiendo, quatinus easdem in suis monasteriis respective detineant, tractent ac regulariter vivere compellant, eisdem sicut et ceteris suorum monasteriorum monialibus de necessariis providendo ; modernae insuper dicti monasterii de Virgulto abbatissae sub similibus poenis earumdem sex emissarum religiosarum receptionem seu introductionem in ipsum monasterium districte prohibendo, et penitus interdicendo ; omnibus et singulis ipsius Ordinis abbatibus super hoc requirendis praesentis diffinitionis executionem, in plenaria Ordinis potestate committendo. 26.  Abbatibus de Heberbaco et de Valle Sancti Lamberti coniunctim praesens generale Capitulum committit, ut super contractu venditionis seu commutationis certae decimationis in Spira pro qua ex parte abbatis et conventus monasterii B. M. de Hembrots [*Himmerode*] supplicatum est, et cui praesens diffinitio… se diligenter… etc. 27.  Ac supplicationem abbatis et conventus de Himmerod [Himmerode] pro pecuniaria commutatione nonnullarum decimarum apud Spirensem civitatem longe a dicto monasterio distantium, abbatibus de Heberbacho et de Valle Sancti Petri committit praesens generale Capitulum, quatinus facta super eo diligenti inquisitione, si viderint huiusmodi permutationem seu venditionem fore commodam ipsi monasterio de Himmerod [Himmerode] … etc. 28.  Generale Capitulum tamquam de primordiali et omnium summo Ordinis studiorum specialem curam et sollicitudinem gerens de collegio Sancti Bernardi Parisiis, informatum, certis referentium iudiciis, super capitulo statutorum eiusdem collegii quod intitulatur : *De porta claudenda*, iniuncta nova per praesentem dominum abbatem eiusdem capituli limitatione, quod ad intentionem instituentium legitime non servetur, sed diu noctuque ocurrant [occurrant] defectus non modici ; ideo abbatibus de Frigidomonte, et de Caroliloco, s. th. pr., simul committit, quatinus sese super eo informent, et pensatis omnibus modis melioribus tam de porta ipsa quam portario eius, et ea tangentibus instituendo disponant et ordinent, in plenaria Ordinis potestate. 29.  Querimonia regentis, supprioris et nonnullorum aliorum scolarium collegii Sancti Bernardi Parisiis super regimen bedelli eiusdem collegii graviter audita, praesertim in causa infamationis et scandali dati ab eo, ut fertur, ipsi collegio, ratione commissae ab eo culpae fornicationis vel adulterii, etiam secuto inde puerperio gradienti argumento, praesens Capitulum generale committit abbatibus de Frigidomonte, s. th. pr., et de Vallibus Sernay pariter, quatinus facta super eo sufficienti investigatione super dicto casu et eum tangentibus omni via rationabili et iusta, dictum crimen vindicent et expient, etiam si ita faciendum invenerint usque ad irrevocabilem dicti bedelli ex collegio eliminationem procedendo, in plenaria Ordinis potestate. 30.  Visa supplicatione ex parte fratris Michaelis Ardonyn, professi monasterii de Chalocheyo porrecta, praesens generale Capitulum propter multiplices rationabiles causas ad hoc ipsum moventes, abbati de Savigniaco dicti monasterii de Chalocheyo patri abbati immediate, ordinat et praecipit, quatinus infra tres menses a die intimationis praesentium computandos, dictum monasterium visitet in capite et in membris, singula in eodem, quae digna reformatione invenerint, corrigendo et emendando ; et interea dictum supplicantem in eodem monasterio, in quo professus est, si et postquam facta super vita eius sufficienti examinatione, ita faciendum invenerit, eum collocet et restituat in pristinum eius locum et gradum, et nihilominus iuxta culparum et delictorum ipsius qualitatem, de quibus constaret, corripiat et castiget, in plenaria Ordinis potesate [potestate]. 31.  Audita supplicatione scolaris baccalarii de Escureyo, praesens Capitulum generale eo benevolentiae affectu, quo iugiter solet erga studentium subventionem se facile promptumque exhibere, committit vobis abbatibus de Frigidomonte et de Caroliloco, s. th. pr., simul, quatinus in subsidium eius, pro tempore lecturae suae sententiarum, super monasteria de Tribus fontibus, de Cheminione, de Belloprato, et de Insula Barrensi, assignetis et solvi faciatis certam quottam pecuniae super singula dicta monasteria, iuxta aequitatis exigentiam, per vos taxandam, in plenaria Ordinis potestate. Quod si forsan ipsa vel aliquod eorum maluerit proprium scolarem ad studium Parisiense transmittere, eo in casu poteritis eidem scolari de Escureyo ad solvendum summam per vos et taxamdam [taxandam] alium loco eius vel eorum eadem auctoritate compellere. Datum in diffinitorio, etc. [ELECTIONUM CONFIRMATIONES] 32.  Electionem, provisionem, institutionem et promotionem de persona fratris Petri Bachimont, bacc. form. s. th., ad monasterium B. M. de Caricampo Ordinis nostri Cisterciensis, dioecesis Ambianensis, per dominum Iacobum abbatem monasterii Pontigniaci, patrem abbatem immediatum eiusdem monasterii, rite et canonice factam, praesens generale Capitulum confirmat, ratificat et approbat, supplendo omnes defectus, si qui forsan intervenerint, in plenaria Ordinis potestate. 33.  Electionem… de persona fratris Anthonii Le Besgue, s. th. bacc., ad monasterium B. M. de Belloprato, Ordinis nostri Cisterciensis, Belvacensis dioecesis, per abbatem Caroliloci, abbatis de Urcisampo patris immediati eiusdem monasterii de Belloprato, necnon Rmi D. N. Cisterciensis commissarium, rite, *etc.* supplendo, *etc.* 34.  Viso et attento per generale Capitulum processu seu decreto resignationum monasteriorum de Albaripa, in Lingonensi, et de Bullione, in Bisuntinensi dioecesibus, de licentia et consensu Rmi D. Cisterciensis causa et ad effectum translationis seu permutationis factarum, videlicet magistri Nicolai Perret, s. th. pr., de dicto monasterio Bullionis, quod pacifice possidebat, ad praefatum monasterium Albaeripae, et fratris Vincentii Le Marlet de omni iure dicti monasterii Albaeripae sibi tam ex persona sua, quam cessione aliorum ius in illo et ad illud praetendentium, quomodolibet competenti, ad dictum monasterium Bullionis ; visis insuper provisionibus de consensu conventuum utriusque monasterii respective, et aliorum quorumcumque interesse habentium inde secutarum per dominum abbatem Claraevallis, patrem abbatem immediatum utriusque monasterii, partibus ipsis respective factis, idem generale Capitulum praefatum processum seu decretum, cui praesens diffinitio annectitur, ad hoc ut dicta translatio seu permutatio suum plene sortiatur effectum, approbat, ratificat et confirmat, omnes et singulos defectus, si qui forsan in eodem intervenerint, supplendo, ac etiam ipsa monasteria, si et in quantum ad ipsum generale Capitulum illorum provisiones devolutae forent, pro hac vice cuilibet praedictorum, qui modo quo supra resignaverunt respective conferendo, in plenaria Ordinis potestate. 35.  Ad idem, confirmatio pro domino de Bullione. 36.  Electionem … de persona fratris Christofori de Bonnerez, in sacra pag. bacc. ad abbatialem dignitatem monasterii B. M. de Lanneyo, Ordinis nostri Cisterciensis, in dioecesi Belvacensi, rite et canonice factam et celebratam ac per abbatem de Bellobecco, patrem abbatem immediatum confirmatam … confirmat, *etc.* supplendo, *etc.* 37.  Electionem … de persona magistri Ioannis de Maceriis, s. th. pr., ad abbatialem dignitatem B. M. de Gratia Dei, nostri Cisterciensis Ordinis, Bisuntinensis dioecesis, per viam Spiritus Sancte rite et canonice factam, et per abbatem de Charitate immediatum patrem dicti monasterii de Gratia Dei approbatam, *etc.* confirmat, *etc.* supplendo, *etc.* TRACTATUUM CONFIRMATIONES 38.  Cum nuper pro parte abbatis et conventus de Tribus fontibus generali Capitulo anni praecedentis fuerit supplicatum, quatinus tractatum cessionis, dimissionis et traditionis per eos de domo sua Cathalaunensi, quae dicitur de Richebourg, ad censum perpetuum titulo emphitetico [emphiteotico] viro nobili et scientifico, magistro Petro de Thousy et eius uxori, pro se suisque successoribus et eorum causam habentibus et habituris dudum factarum, sub conditionibus et clausulis in litteris desuper sub sigillis eorumdem abbatis et conventus confectis habitum et celebratum, tamquam iuri consonum ipsique monasterio accommodum ratificare dignaretur et confirmare ; super quo idem Capitulum, *Benedictinae* formam insequendo, abbates de Cheminione et de Monasteriis ad se sufficienter ac debite de praemissis et eorum dependentiis informandum, et eidem Capitulo referendum, prout per diffinitionem eidem tractatui ac praesentibus infixam plenius constat, commisisset et deputasset. Qui quidem commissarii abbates, praehabita de praemissis informatione et inquisitione diligenti suam ipsi Capitulo litteralem sub suis sigillis remiserunt informationem, inquisitionem ac etiam compertae veritatis relationem, praesentibus alligatam ; quibus omnibus mature visis ac digestis, rerumque veritate cognita, praesens Capitulum tractatum praedictum ac omnia et singula in praedictis litteris dictorum abbatis et conventus desuper confectis, tamquam iuri et rationi consona et utrique partium profutura, praesentium serie secundum sui formam et tenorem ratificat, approbat et confirmat, in plenaria Ordinis potestate. Datum, etc. 39.  Viso tractatu, cui praesens diffinito annectitur, de Caroliloco et de Regalimonte monasteriorum abbatibus coniunctim, praesens generale Capitulum committit, quatinus se debite et diligenter informent, et si dictum tractatum utilem et commodum ipsi monasterio repererint, veritate comperta, secundum sui formam et tenorem confirment, in plenaria Ordinis potestate. 40.  Viso praesenti contractu inter partes in eodem nominatas diligenterque examinato, ac ipsi monasterio utili comperto, ac attestationem testium et notariorum regiorum fide dignorum non damnoso, praesens generale Capitulum tractatum praedictum, cui praesens diffinitio annectitur, cum omnibus et singulis in eodem contentis, secundum sui formam et tenorem, ratificat, approbat et confirmat, in plenaria Ordinis potestate. 41.  Audita supplicatione abbatis de Strata, s. th. pr., super confirmatione cuiusdam tractatus et conventionis de novo factae de grangia dicta de Champillon, eidem monasterio pertinente, quam resecato priori tractatu, vi litterarum regiarum inter ipsum monasterium de Strata et ipsam grangiam iam dudum occupantem nacta uberiore opportunitate sub ampliori redditu, eidem contrahentibus tradiderunt ; praesens generale Capitulum dictum tractatum et conventionem sic de novo inter dictos contrahentes initam et passatam approbat, confirmat et corroborat, in plenaria Ordinis potestate. Datum, etc. 42.  Nos frater Iacobus, abbas Cistercii, *etc.* et est talis : Generale Capitulum abbatis et conventus monasterii de Loco Dei in Pontino, Ambianensis dioecesis, humilem supplicationem super aliquibus irrationabilibus contractibus et alienationibus quorumdam membrorum supradicti monasterii in maximam divini cultus diminutionem, monasteriique et fundatorum defraudationem, pietatis oculis attendens, de Belloloco, de Gardo et Fulcardimonte monasteriorum abbatibus, et cuilibet eorum in solidum committit, quatinus omnes et singulos contractus illicitos, irrationabiles, fraudulentos in damnum dicti monasterii de Loco Dei hactenus factos contra papalia et Ordinis nostri decreta, facta, et specialiter contractum super grangia vel manerio de Missegny iuxta Audum, cum suis dependentiis confectum et passatum inter praedictos abbatem et conventum de Loco Dei ex una, et Patrum de Glicoret partibus ex altera, quatinus contra Ordinis privilegia et statuta dictus contractus initus et passatus fuerit, cassent, irritent, annullent, nulliusque roboris et efficaciae declarent, ipsos abbatem et religiosos a iuramentis ratione praedictorum irrationabilium contractuum factis, absolvendo. Datum, etc. 43.  Abbatibus de Signiaco et de Ellantio coniunctim praesens generale Capitulum committit, quatinus tractatum cui praesens diffinitio annectitur, inter dominum abbatem et conventum monasterii de Claravalle ex una, et honestum virum Nicolaum Largentier, civem et mercatorem Trecensem, partibus ex altera, initum et passatum, diligenter et debite examinent et inquirant, et si praedictum tractatum partibus ipsis utilem fore compererint, ipsum ratificent, approbent et confirment, in plenaria Ordinis potestate. 44.  Abbatibus de Signiaco et de Ellantio coniunctim praesens generale Capitulum committit, quatinus tractatum cui praesens diffinitio annectitur, inter abbatissam et conventum monasterii B. M. de Pratis, prope Trecas ex una, et honestum virum Nicolaum Largentier, civem et mercatorem Trecensem, partibus ex altera, initum et passatum, *etc. ut supra.* 45.  Abbatibus de Signiaco … *etc. ut in n°  43, *pro alio tractatu.* 46.  Abbatibus de Signiaco et de Ellantio coniunctim praesens generale Capitulum committit, quatinus tractatum, cui praesens diffinitio annectitur, inter dominum abbatem et conventum monasterii de Claravalle ex una, et dominam Sabinam, relictam Claudii Le Tartrier et suos liberos, ac alios in dicto tractatu nominatos, partibus ex altera, initum et passatum, *etc. ut supra.* REHABILITATIONES 47.  Generale Capitulum audita supplicatione fratris Ioannis Compere dicti Adam, religiosi monasterii de Pietate super rehabilitatione obtinenda pro contagio carnis, evagatione a monasterio suo, iniectione manuum violenta in confratres suos, pro quibus poenitentiam egit, attento bono proposito omnia emendandi, prout commissarii Rmi didicit relatu, ad supplicationem dicti commissarii dictum generale Capitulum ipsum fratrem Ioannem Compere ad omnes Ordinis actus, voces et officia, rehabilitat, inhibendo omnibus et singulis Ordinis nostri personis sub poena talionis, ne aliquid horum eidem fratri Ioanni improperet, in plenaria Ordinis potestate. 48.  Audita et inspecta supplicatione per abbatem monasterii B. M. de Caricampo, praesens generale Capitulum misericorditer agere volens cum religioso suo, videlicet fratre Philippo de Rantre qui, suadante [suadente] diabolo, egressionis quindecim dierum a suo praedicto monasterio, bina vice reiterata, non tamen habitu regulari deposito, quodammodo apostataverit, delato secum furtive prima vice cipho uno seu tassea argentea, idem generale Capitulum supposita poenitentia praemissorum delictorum, quam patienter per eumdem abbatem suum egisse asseritur, eumdem fratrem Philippum absolvit et rehabilitat ad omnes actus legitimos, gradus, officia, ordines et dignitates eumdem habilem faciendo et declarando, in plenaria Ordinis potestate. Datum, etc. 49.  Exhibita generali Capitulo pro parte venerabilis coabbatis nostri monasterii de Alna, ipsius Ordinis nostri in dioecesi Leodiensi, petitio continebat, quod a certo tempore fratres Bernardus de Nyvella et Ioannes Bersebet, sacerdotes ipsius monasterii de Alna religiosi professi, iteratis vicibus apostataverunt et apostasia durante missas celebraverunt, aliisque officiis divinis temere se pluries immiscuerunt, frater quoque Iacobus Boscan, diaconus eiusdem loci religiosus professus, durante apostasia similiter per eum contracta, divinis se ministerialiter ingessit, propter quod irregularitatis et infamiae notam incurrerunt, supplicans, quatinus de medio providere dignaretur salutari, praesens generale Capitulum, attenta huiusmodi supplicatione, ac eorumdem salutari poenitentia et vitae prioris emendatione, cum eisdem misericorditer super irregularitatibus dispensat, ut non obstantibus praemissis omnibus ad omnes Ordinis actus legitimos, voces, gradus et officia, si sua in posterum id exigant merita, suorumque superiorum intervenerit assensus, promoveri valeat et assumi, in plenaria Ordinis potestate. 50.  Generale Capitulum petitioni domini abbatis de Pontigniaco verbaliter expositae tamquam rationabili, suorum intuitu meritorum, favorabiliter condescendens, eidem facultatem tribuit et potestatem duodecim ipsius Ordinis personas sexus utriusque, ab omni inhabilitatis et infamiae macula per eas aut earum alteram, suis exigentibus culpis contracta, infra annum, praemissa tamen iuxta qualitatem delicti poenitentia salutari, relevandi, et ut praemissis non obstantibus ad omnes ipsius Ordinis actus legitimos, voces, gradus, dignitates et officia, *etc. ut supra.* 51.  Ad supplicationem abbatis de Hemmerod [Hemmenrode] generale Capitulum cum fratre Francisco de Treveris, ut non obstante contagio carnis, in quod suggerente maligno naturae humanae hoste prolapsus est, et de quo convictus extitit, iniunctam super illo poenitentiam humiliter peregerit, ad omnes gradus, actus, voces et officia promoveri possit et valeat, misericorditer dispensat, in plenaria Ordinis potestate. 52.  Audita supplicatione fratris Petri Guerre, professi monasterii de Albis petris, super rehabilitatione apostasiae quam pro recessu ex praedicto monasterio absque licentia videtur incurrisse, praesens generale Capitulum committit abbati de Varennis, quatinus investigatis diligenter et cognitis, quae circa hoc investiganda sunt et cognoscenda, faciat circa dictum religiosum quidquid pro salute eius viderit expedire, etiam ipsum, si eius vitae et emendationis merita exegerint, ad omnes Ordinis gradus, actus, voces et officia plene restituendo, in plenaria Ordinis potestate. Datum, etc. 53.  Audita supplicatione fratris Ioannis Cheybingues, religiosi professi monasterii B. M. de Boheriis, convicti et confessi super contagio carnis, secuto inde puerperio, praesens generale Capitulum supposita ipsius fratris emenda, et expleta super eo poenitentia condigna, dictum fratrem rehabilitat per praesentes, ad omnes actus, gradus et officia, dum tamen abbatis sui dicti monasterii de Boheriis consensus intervenerit, in plenaria Ordinis potestate. Datum, etc. 54.  Ad idem, pro fratre Tussano Brojart, religioso monasterii de Belloprato Belvacensi, qui absque licentia se a suo monasterio per spatium trium septimanarum absentaverat, habitu suo pro parte dimisso. 55.  Rehabilitatur ad supplicationem abbatis de Igniaco frater Ioannes Le Kint, ipsius monasterii de Igniaco professus, super contagio carnis, secuto inde puerperio, solum ad resumptionem habitus regularis, ad omnes gradus et officia, praeterquam ad prioratum dicti monasterii, in plenaria Ordinis potestate. Datum, etc. IUDICES 56.  Domino abbati Claraevallensi, abbatibusque de Caroliloco, s. th. pr., de Tribus fontibus et de Valcellis, et eorum cuilibet in solidum praesens committit generale Capitulum, quatinus omnes et singulas Ordinis personas, quas tam per testes fide dignos, litteras, scedulas, obligationes, aliave legitima documenta, compererint erga abbatem, monasterium et personas de Boheriis efficaciter teneri et colligari, eosdem partibus auditis ad debite eisdem de summis et rebus debitis satisfaciendum seu componendum, compellent, in plenaria Ordinis potestate. Datum, etc. 57.  Dominis abbatibus de Claravalle et de Vallelucenti, et cuilibet eorum in solidum, committit praesens generale Capitulum, quatinus omnes et singulas Ordinis personas, utriusque sexus, seu earum monasteria aut quaecumque loca, quas et quae per testes fide dignos, litteras obligatorias, acta seu alia legitima documenta, honesto viro Michaeli Hannequin mercatori Trecensi invenerint legitime teneri in quibuscumque, etc. 58.  Praesens generale Capitulum nolens abbatem Ordinis iniurias tolerare, aut eas perpetratas sine punitione debita deserere, abbatibus de Igniaco et Signiaco, et cuilibet eorum in solidum, committit ut super iniuriis et contumeliis abbati de Ellantio, quomodocumque per suos religiosos aut alias personas Ordini subiectas comminatis, irrogatis et perpetratis, diligenter se informent, easque condigne puniant, ac criminosos, prout ratio exegerit, corrigant, ita ut ceteris cedat in exemplum, in plenaria Ordinis potestate. 59.  Dominis abbatibus de Rigniaco, de Quinciaco et de Vallelucenti, et eorum cuilibet in solidum, praesens generale Capitulum committit, quatinus omnes et singulas Ordinis personas, *etc.* … monasterium de Candelio … *etc. ut supra.* 60.  Ad idem, pro domino de Pontigniaco. 61.  Ad idem, pro abbate de Caroliloco. 62.  De Caroliloco, s. th. pr., et de Valcellis abbatibus, et eorum cuilibet in solidum, committit generale Capitulum, quatinus de et super contentis in supplicatione et extractis praesenti diffinitioni annexis, debite diligenter ac fideliter, vocatis vocandis, se informent, et rerum veritate cognita, debitum iustitiae complementum partibus impendant, abbatissam et conventum de Virgulto ad debite satisfaciendum abbati de Boheriis de summis per easdem ratione prosecutionis agendorum processuum ac provisionum et reparationem dicti monasterii et personarum de Virgulto, uti per cedulas, obligationes et recognitiones earumdem plenius constiterit atque constat ; contradictores ac solvere renuentes ad hoc iuridice compellendo, in plenaria Ordinis potestate. 63.  Dominis abbatibus de Frigidomonte, s. th. pr., de Regalimonte, de Vallibus, de Barbello, et eorum cuilibet in solidum, praesens generale Capitulum committit, quatinus omnes et singulas … *etc.* domino abbati de Caroliloco aut monasterio suo… *etc.* 64.  Ad supplicationem subditorum abbatis Cheseriaci, qua petebant abbatem Cheseriaci compelli ad observationem et adimpletionem certae conventionis seu transactionis inter ipsos initae et factae, praesens generale Capitulum committit abbati de Miratorio, ut super dicta conventione seu transactione se diligenter informet, et si ad utilitatem praefati monasterii de Cheseriaco dictam conventionem factam esse cognoverit, compellat abbatem eiusdem monasterii ad illius observantiam et adimpletionem circa praemissa, procedat, prout iuris fuerit et rationis, in plenaria Ordinis potestate. 65.  Audita supplicatione abbatis de Rigniaco super renovatione cuiusdam diffinitionis quondam factae confirmatoriae cuiusdam tractatus fundationis duarum missarum in eodem monasterio de Rigniaco, praesens generale Capitulum committit dominis abbatibus de Pontigniaco, de Albaripa, Longovado et Quinciaco, et cuilibet eorum in solidum, quatinus se super dicto tractatu diligenter informent, et si invenerint dictum tractatum dicto monasterio esse utilem et commodum, eum confirment, renovent et corroborent de novo, in plenaria Ordinis potestate. Datum, etc. 66.  Nos frater Iacobus, abbas Cistercii, *etc.* et est talis : Audita supplicatione ex parte nobilis viri Guillelmi de Fontainne, domini de Viennes super certa pecuniae summa, videlicet 60 libr. turon. levari et percipi solita, annis singulis super dominium et pertinentias dicti loci de Viennes, per abbatem et conventum monasterii de Valle B. M. Ordinis nostri Cisterciensis, dioecesis Parisiensis, ratione fundationis certi obitus, dicente ipso nobili ad hoc se non teneri ; ideo vobis abbatibus de Caroliloco, de Frigidomonte, de Regalimonte, et duobus vestrum simul, committit quatinus dictis partibus exigentibus et vos debite informantibus super dicta materia, de ipsa deque circumstantiis et dependentiis eius cognoscatis, et prout ad utilitatem dicti monasterii de Valle inveneritis esse secundum ius et iustitiam faciendum, libere disponatis, ordinetis et sententietis, etiam aliam recompensam pro dicto redditu, si bonum visum fuerit, admittendo et acceptando, in plenaria Ordinis potestate. 67.  Dominis abbatibus de Pontigniaco, de Morimundo, de Quinciaco et de Moris committit praesens generale Capitulum, quatinus querelas et actiones inter fratres Petrum Malcourant, priorem Vallis crescentis ex una, et Alanum Girardot monasterii Albaeripae professum partibus ex altera, audiant et unicuique debitum iustitiae complementum ministrent usque ad sententiam diffinitivam inclusive, in plenaria Ordinis potestate. Datum, etc. SUFFRAGIA 68.  Frater Iacobus, abbas Cistercii, in Cabilonensi dioecesi, totusque conventus abbatum Capituli generalis eiusdem Ordinis, generoso domino, domino Gratiano Daguerre, baroni de Rumigniaco, militique strenuo, salutem et pecum suffragium salutare. Quamquam lege divinae charitatis … *etc.* piae devotionis affectu, quem ad nos et nostra monasteria, referente venerabili coabbate nostro de Signiaco, intelleximus vos habere … plenariam vobis concedimus participationem omnium bonorum spiritualium… *etc. ut in forma consueta.* 69.  Ad idem, pro illustrissimo ac potentissimo principe domino Philippo de Croy, comite de Chimaco, eiusque generosissima consorte, domina de Labiert comitissa, ad supplicationem dicti domini abbatis de Signiaco. 70.  Ad idem, pro generoso et strenuissimo viro domino Iacobo de Beaulne, regis consiliario, et generali Franciae, una cum sua coniuge et liberis. 71.  Ad idem, pro solertissimo et discretissimo viro magistro Renato de Beaulne, locumtenente praepositi curiae Castelleti Parisiis, una cum sua conthorali et liberis. 72.  Ad idem, pro magistro Ioanne Garsonnet, procuratore Claraevallis in curia Parlamenti Parisiis, una cum sua coniuge et liberis. 73.  Ad idem, pro Ioanne de Presente villiers, scutifero domino Dorières, et Paula de Coblan eius conthorali, pro Ioanne de Borbone et Ioanna de Coblan, ad instantiam domini abbatis de Morimundo. 74.  Ad idem, pro nobili ac honesta domina, domina Iaquelina de la Thoronte, ad supplicationem abbatis Caroliloci, eius fratre. 75.  Ad idem, pro honorabili viro Matheo Bolignière scutifero, Rmi D. abbatis Cistercii, ac magistro Iuliano Bolignière, eius fratre germano. 76.  Ad eidem, pro generoso et honorabili viro Humberto Callot et Ioanna eiusdem uxore et liberis. 77.  Ad idem, pro domino Michaele, episcopo Lingonensi, ad instantiam domini abbatis Claraevallis. 78.  Ad idem, pro magistro Petro de Pilles, fratre domini abbatis Claraevallis, ad instantiam eiusdem domini Claraevallis. 79.  Ad idem, pro magistro Petro de Vers, ad instantiam abbatis Theoloci. 80.  Generale Capitulum ad supplicationem abbatis de Begario, Ordinis commissarii in Britanniae partibus, concedit plenam participationem omnium suffragiorum Ordinis omnibus visitantibus et de bonis suis largientibus ad fabricam et structuram quarumdam capellarum de novo aedificatarum prope et circa dictum monasterium de Begario ad honorem beati Nicolai, in plenaria, etc. Datum, etc. 81.  Universis Christi fidelibus has praesentes visuris et audituris, frater Iacobus abbas Cistercii, in Cabilonensi dioecesi, totusque conventus abbatum Cisterciensis in hoc Capitulo congregatorum, totum Ordinem Cisterciensem representans, debitis cum honore et reverentia, orationum in Domino suffragium salutare. Quamquam generaliter intercedere pro omnibus sanctae matris Ecclesiae alumnis, tum praecepto charitatis, tum singulari nostrae professionis obligatione simus astricti, his tamen familiarius orationum nostrarum suffragia impertiri consuevimus, qui nobis et nostro Ordini, personisque ac locis eiusdem ampliori charitatis vinculo affici dignoscuntur ; exigente igitur piae devotionis affectu, quem honorabilis vir Nicolaus Morelet, mercator apud locum de Mirabello, Lingonensis dioecesis, commorans, ad nos et Ordinem nostrum, ut relatu et expositione venerabilis coabbatis nostri monasterii de Bullione, habere dignoscitur et comprobatur, instantissimis eius precibus condescendere volentes, omnibus et singulis praesentibus et futuris utriusque sexus, qui visitando ecclesiam parochialem B. M. V. de dicto Mirabello, altareque sancti Ioannis Baptistae et sancti Nicolai situm in dicta ecclesia, ad quod singularem dictus Nicolaus Morelet gerit affectum, in qua quidem ecclesia zelo devotionis accensus ad laudem omnipotentis Dei eiusque Genitricis Virginis Mariae, et eorumdem sanctorum, tam pro sui quam parentum suorum salute acquirenda, ad latus dicti altaris ante imaginem crucifixi prope duo sepulchra seu tombas, in quibus corpora suorum praedecessorum requiescunt, unum aquaticum seu vas de cupro ad aquam benedictam tenendam, et super corpora defunctorum iuxta devotione a populi aspergendam sumptuoso opere inibi construi fecit, divinum auxilium invocando *Pater noster* et *Ave Maria* dicendo, aquam benedictam ex dicto aquatico super dicta sepulchra seu tombas aspergendo, oraverint, plenam participationem omnium bonorum spiritualium, videlicet, *etc. ut in forma consueta.* 